ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 2

2. Έσοδα ειδικού προορισμού του ΕΓΤΕ 2

3. Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης) 3

4. Σχόλια για την προσωρινή εκτέλεση του προϋπολογισμού του ΕΓΤΕ 2011 3

5. Εκτέλεση του λογαριασμού εσόδων ειδικού προορισμού του ΕΓΤΕ 8

6. Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης) 8

7. Απορρόφηση κονδυλίων του ταμείου αναδιάρθρωσης στον τομέα της ζάχαρης 9

8. Συμπεράσματα 9

Παράρτημα 1 Προσωρινή απορρόφηση πιστώσεων ΕΓΤΕ έως τις 31/05/2011 10

Εισαγωγή

Για την περίοδο από τις 16 Οκτωβρίου 2010 έως τις 31 Μαΐου 2011, το πραγματικό επίπεδο εκτέλεσης του προϋπολογισμού σε σύγκριση με την πορεία δαπανών που προέβλεπε ο δείκτης που δημιουργήθηκε βάσει των διατάξεων του άρθρου 20 του κανονισμού (ΕΚ) αριθ. 1290/2005 του Συμβουλίου[1] παρουσιάζεται στο παράρτημα 1.

Έσοδα ειδικού προορισμού του ΕΓΤΕ

Με βάση τους κανόνες του άρθρου 34 του κανονισμού (ΕΚ) αριθ. 1290/2005 του Συμβουλίου για τη χρηματοδότηση της Κοινής Γεωργικής Πολιτικής, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους κανόνες αυτούς, τα έσοδα ειδικού προορισμού μπορούν να χρησιμοποιηθούν για την κάλυψη της χρηματοδότησης των δαπανών του ΕΓΤΕ που πραγματοποιούνται από τα κράτη μέλη. Σε περίπτωση που δεν χρησιμοποιείται μέρος των ανωτέρω εσόδων, τότε το ποσό αυτό μεταφέρεται αυτόματα στο επόμενο οικονομικό έτος.[2]

Στον προϋπολογισμό του ΕΓΤΕ 2011 περιλαμβάνονται αμφότερα: τόσο η πλέον πρόσφατη εκτίμηση της Επιτροπής για το ύψος των κονδυλίων που θα χρειάζονταν για να χρηματοδοτηθούν οι αναμενόμενες δαπάνες για μέτρα παρέμβασης στην αγορά και για άμεσες ενισχύσεις, όσο και οι εκτιμήσεις των εσόδων ειδικού προορισμού τα οποία προβλέπονταν να εισπραχθούν στη διάρκεια της οικείας δημοσιονομικής χρήσης και το μεταφερθέν από την προηγούμενη χρήση υπόλοιπο των εσόδων ειδικού προορισμού που παρέμενε αδιάθετο . Κατά την σύνταξη της πρότασή της για το ύψος των πιστώσεων ΕΓΤΕ στον προϋπολογισμό του 2011 η Επιτροπή έλαβε υπόψη τα συνολικά έσοδα ειδικού προορισμού και ζήτησε να υπολογισθεί το ύψος των πιστώσεων για το 2011 με την αφαίρεση των κατ’ εκτίμηση εσόδων ειδικού προορισμού από τις εκτιμώμενες δαπάνες της. Η αρμόδια για τον προϋπολογισμό αρχή ενέκρινε τον νέο προϋπολογισμό του ΕΓΤΕ, του οποίου οι πιστώσεις περιλαμβάνουν τα αναμενόμενα έσοδα ειδικού προορισμού.

Κατά την κατάρτιση του προϋπολογισμού για το 2011, βάσει των εκτιμήσεων της Επιτροπής, τα διαθέσιμα έσοδα ειδικού προορισμού ανέρχονταν σε 1.247,0 εκατ. ευρώ. Συγκεκριμένα:

- Τα έσοδα ειδικού προορισμού που αναμένεται να προκύψουν στη διάρκεια του οικονομικού έτους 2011 εκτιμήθηκαν σε 707,0 εκατ. ευρώ. Από τις διορθώσεις εκκαθάρισης ως προς τη συμμόρφωση και από τις παρατυπίες προβλεπόταν να εισπραχθούν τα ποσά των 600,0 εκατ. ευρώ και των 88,0 εκατ. ευρώ αντιστοίχως. Τα έσοδα από την εισφορά επί του γάλακτος εκτιμήθηκαν σε 19,0 εκατ. ευρώ.

- Το ποσό των εσόδων ειδικού προορισμού που αναμένεται να μεταφερθεί από τη χρήση 2010 στη χρήση 2011 εκτιμήθηκε σε 540,0 εκατ. ευρώ.

Στον προϋπολογισμό που κατάρτισε η Επιτροπή για το 2011προβλέπεται ότι αυτά έσοδα των 1.247,0 εκατ. ευρώ θα διατεθούν σε δύο καθεστώτα. Συγκεκριμένα:

- 500,0 εκατ. ευρώ προορίζονται για τα επιχειρησιακά ταμεία των οργανώσεων παραγωγών στον τομέα των οπωροκηπευτικών, και

- 747,0 εκατ. ευρώ για το καθεστώς ενιαίας ενίσχυσης.

Για τα εν λόγω δύο καθεστώτα η αρμόδια για τον προϋπολογισμό αρχή ενέκρινε τελικώς πιστώσεις που ανέρχονταν σε 292,0 εκατ. ευρώ και 30.389,0 εκατ. ευρώ αντίστοιχα σύμφωνα με την πρόταση της Επιτροπής. Το άθροισμα των εγκριθεισών πιστώσεων και των εσόδων ειδικού προορισμού που αναφέρονται ανωτέρω αντιστοιχούν σε εκτιμώμενες αναλήψεις υποχρεώσεων συνολικού ποσού 792 εκατ. ευρώ όσον αφορά τα επιχειρησιακά ταμεία των οργανώσεων παραγωγών στον τομέα των οπωροκηπευτικών και σε 31.136,0 εκατ. ευρώ όσον αφορά το καθεστώς ενιαίας ενίσχυσης.

Στο παράρτημα, στο οποίο παρουσιάζεται η προσωρινή εκτέλεση του προϋπολογισμού 2011 έως τις 31 Μαΐου 2011, τα ποσά των πιστώσεων του προϋπολογισμού για τον τομέα των οπωροκηπευτικών και για τον τομέα των άμεσων αποσυνδεδεμένων ενισχύσεων αντιστοιχούν σε εγκριθέντα κονδύλια για τα εν λόγω δύο καθεστώτα, που ανέρχονται αντιστοίχως σε 491,1 εκατ. ευρώ και 36.324,0 εκατ. ευρώ, χωρίς να ληφθούν υπόψη τα προαναφερθέντα έσοδα ειδικού προορισμού. Μετά την προσθήκη και των εσόδων που προορίζονται για τους τομείς αυτούς, οι συνολικές πιστώσεις που προβλέπονται στον προϋπολογισμό του 2011 ανέρχονται σε 991,1 εκατ. ευρώ για τον τομέα των οπωροκηπευτικών και σε 37.071,0 εκατ. ευρώ για τις αποσυνδεδεμένες άμεσες ενισχύσεις.

Έσοδα προερχόμενα από τα προσωρινά ποσά αναδιάρθρωσησ (τομέας της ζάχαρης)

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Για τρεις περιόδους εμπορίας-2006/07, 2007/08 και 2008/09- τα ανωτέρω ποσά, τα οποία αφορούν τις ποσοτικές ποσοστώσεις ζάχαρης, σιροπιού ινουλίνης και ισογλυκόζης που έχουν διατεθεί σε εμπορευόμενους σε κάθε κράτος μέλος, καταβλήθηκαν στο ΕΓΤΕ. Κατά την κατάρτιση του προϋπολογισμού του 2011, προβλεπόταν να μεταφερθεί από τη χρήση 2010 στη χρήση 2011 το ποσό των 1.015,0 εκατ. ευρώ. Το τελικό ποσό των εσόδων ειδικού προορισμού που μεταφέρθηκε στο ταμείο αναδιάρθρωσης στον τομέα της ζάχαρης όσον αφορά τη χρήση 2011 ανήλθε στα 1.044,8 εκατ. ευρώ.

Σχόλια για την προσωρινή εκτέλεση του προϋπολογισμού του ΕΓΤΕ 2011

Στο παράρτημα 1 παρουσιάζεται το προσωρινό ποσοστό εκτέλεσης του προϋπολογισμού για το διάστημα από τις 16 Οκτωβρίου 2010 έως τις 31 Μαΐου 2011. Συγκρίνεται με την πορεία των δαπανών βάσει του δείκτη, που καθορίσθηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου. Κατωτέρω ακολουθούν σύντομα σχόλια για τα άρθρα του προϋπολογισμού που εμφανίζουν τις σημαντικότερες αποκλίσεις μεταξύ του πραγματικού και του αναμενόμενου ποσοστού εκτέλεσης του προϋπολογισμού 2011:

Αγοραία μέτρα

Οι πιστώσεις που απορροφήθηκαν για παρεμβάσεις στις αγορές γεωργικών προϊόντων ήταν κατά 63,0 εκατομμύρια ευρώ υψηλότερες συγκριτικά με το επίπεδο των εγκεκριμένων πιστώσεων του προϋπολογισμού, όπως φάνηκε από τον δείκτη στις 31 Μαΐου 2011. Η απόκλιση αυτή αποδίδεται πρωτίστως στους τομείς του οίνου και του κρέατος. Παράλληλα, και άλλοι τομείς παρουσιάζουν συνολικά ελαφρά υστέρηση όσον αφορά την εκτέλεση.

Σιτηρά (-167,0 εκατ. ευρώ)

Η υστέρηση όσον αφορά την εκτέλεση αυτού του κονδυλίου του προϋπολογισμού το 2011 είναι αποτέλεσμα σημαντικών πωλήσεων σιτηρών μέσω παρέμβασης που ξεκίνησε τον Δεκέμβριο του 2010. Έως τις 31 Μαΐου 2011 η Επιτροπή πώλησε στο πλαίσιο ανοικτών διαγωνισμών 2.551.000 τόνους κριθαριού και 88.000 τόνους σίτου σε τιμές σημαντικά υψηλότερες από αυτές που προέβλεπε ο προϋπολογισμός του 2011. Οι τιμές αυτές αποφέρουν σημαντικά έσοδα στον προϋπολογισμό του 2011 και παρουσιάζονται ως αρνητικά ποσά όσον αφορά την εκτέλεση του προϋπολογισμού. Προς το παρόν η Επιτροπή θεωρεί ότι τα έσοδα αυτά θα οδηγήσουν σε συνολική υστέρηση όσον αφορά την εκτέλεση αυτού του άρθρου του προϋπολογισμού έως το τέλος του οικονομικού έτους 2011.

Επιστροφές για προϊόντα εκτός παραρτήματος 1 (-13,6 εκατ. ευρώ)

Η υστέρηση όσον αφορά την εκτέλεση αυτού του άρθρου του προϋπολογισμού σε σύγκριση με τον δείκτη οφείλεται στον αργό ρυθμό πληρωμών σε σχέση με τα πιστοποιητικά εξαγωγών για τη ζάχαρη και τα γαλακτοκομικά προϊόντα.

Κλωστικά φυτά (+6,1 εκατ. ευρώ)

Η ταχύτερη απορρόφηση των πιστώσεων αυτού του κονδυλίου του προϋπολογισμού οφείλεται στα μέτρα αναδιάρθρωσης του τομέα του βαμβακιού, τα οποία εφαρμόστηκαν για πρώτη φορά το 2010, οπότε και όλες οι πληρωμές πραγματοποιήθηκαν τον Οκτώβριο. Ο δείκτης για το 2011 βασίζεται στην εκτέλεση κατά το 2010. Ωστόσο, το 2011 οι δαπάνες για το άρθρο αυτό πραγματοποιήθηκαν με τον ίδιο ρυθμό όλους τους μήνες(με ποσοστό εκτέλεσης 44% έως το τέλος Μαΐου). Αυτός ο ρυθμός εκτέλεσης δεν συνιστά κίνδυνο υπέρβασης των πιστώσεων του προϋπολογισμού, καθώς υπάρχουν δημοσιονομικά ανώτατα όρια που προβλέπονται από τη νομοθεσία για τα μέτρα αυτά.

Οπωροκηπευτικά (+165,9 εκατ. ευρώ σε σύγκριση με τις εγκεκριμένες πιστώσεις)

Το ανωτέρω ποσοστό εκτέλεσης μπορεί να αποδοθεί στις δαπάνες των επιχειρησιακών ταμείων για τις οργανώσεις παραγωγών, οι οποίες χρηματοδοτούνται τόσο από τις εγκεκριμένες πιστώσεις του προϋπολογισμού όσο και από τα έσοδα ειδικού προορισμού για το καθεστώς αυτό βάσει του προϋπολογισμού 2011 (Σημείωση: για περαιτέρω πληροφορίες βλέπε ανωτέρω σημείο 2). Αυτό το ποσοστό εκτέλεσης είναι το αποτέλεσμα εφαρμογής του δείκτη για την περίοδο που λήγει στις 31 Μαΐου 2011 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό.

Σήμερα η Επιτροπή θεωρεί ότι οι συνολικές διαθέσιμες πιστώσεις για τον τομέα αυτό είναι επαρκείς για την κάλυψη των δαπανών που αναμένεται να πραγματοποιηθούν από τα κράτη μέλη το 2011.

Αρχής γενομένης το 2010, προς διευκόλυνση του αναγνώστη, η Επιτροπή εισήγαγε υποσημείωση * στον πίνακα προσωρινής εκτέλεσης που εμφαίνεται στο παράρτημα. Η υποσημείωση αυτή δείχνει ποια θα ήταν η κατάσταση εάν ο δείκτης, όπως είχε διαμορφωθεί στις 31 Μαΐου 2011, είχε εφαρμοστεί στο σύνολο των πιστώσεων που αναμένεται να διατεθούν, ώστε να χρηματοδοτηθεί ο εν λόγω τομέας. Όπως επισημαίνεται στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού, ύψους 491,1 εκατ. ευρώ, και από τα έσοδα ειδικού προορισμού για τον τομέα αυτόν, που εκτιμώνται σε 500,0 εκατ. ευρώ. Ως εκ τούτου, εάν ο δείκτης είχε εφαρμοστεί στη συνολική χρηματοδότηση με ποσό 991,1 εκατ. ευρώ που αναμενόταν να διατεθεί για τον τομέα αυτό, θα προέκυπτε υστέρηση εκτέλεσης ύψους – 69,4 εκατ. ευρώ.

Η εν λόγω υστέρηση εκτέλεσης σχετίζεται με τα επιχειρησιακά ταμεία για τις οργανώσεις παραγωγών, τα οποία παρουσιάζουν ελαφρώς βραδύτερο ρυθμό πληρωμών απ’ ό,τι τα προηγούμενα έτη, και με το πρόγραμμα προώθησης της κατανάλωσης φρούτων στα σχολεία, το οποίο λόγω της σχετικής πρωτοτυπίας του μέτρου δεν εκτελείται σύμφωνα με τους συνήθεις ρυθμούς . Και οι δύο αυτοί παράγοντες θεωρούνται ότι είναι προσωρινής φύσεως. Ωστόσο, θα πρέπει να σημειωθεί ότι ένα μέρος των έκτακτων μέτρων στήριξης για τον τομέα των οπωροκηπευτικών που θεσπίστηκαν από την Επιτροπή μετά την κρίση λόγω του βακτηρίου E.coli στη Γερμανία θα χρηματοδοτηθεί μέσω των επιχειρησιακών ταμείων για τις οργανώσεις παραγωγών.

Επιπλέον, η ενίσχυση για την προκαταρκτική αναγνώριση ομάδων παραγωγών συνεχίζει να καταβάλλεται το 2011 με ταχύτερους ρυθμούς σε σύγκριση με τα προηγούμενα τρία έτη.

Προϊόντα του αμπελουργικού τομέα (+125,0 εκατ. ευρώ)

Σε σύγκριση με το ύψος των πιστώσεων του προϋπολογισμού και τη θεωρητική πορεία εκτέλεσης όπως προκύπτει από τον δείκτη της 31ης Μαΐου 2011, το τρέχον αυξημένο ποσοστό εκτέλεσης οφείλεται στην επιτάχυνση του ρυθμού των πληρωμών εκ μέρους των κρατών μελών κατά κύριο λόγο για τα εθνικά προγράμματα στήριξης του αμπελοοινικού τομέα. Ο ταχύτερος αυτός ρυθμός δεν συνεπάγεται τυχόν κίνδυνο υπέρβασης των πιστώσεων του προϋπολογισμού, καθώς υπάρχουν δημοσιονομικά ανώτατα όρια που προβλέπονται από τη νομοθεσία για τα εν λόγω μέτρα.

Γάλα και γαλακτοκομικά προϊόντα (-61,2 εκατ. ευρώ)

Σε σύγκριση με το επίπεδο των πιστώσεων του προϋπολογισμού και τη θεωρητική πορεία εκτέλεσης όπως προκύπτει από τον δείκτη της 31ης Μαΐου 2011, παρατηρείται υστέρηση εκτέλεσης. Αυτή σχετίζεται κυρίως με το καθεστώς διανομής γάλακτος στα σχολεία, τα κονδύλια του οποίου στον προϋπολογισμό αυξήθηκαν κατά 10 εκατ. ευρώ κατά τη διάρκεια των διαπραγματεύσεων για τον προϋπολογισμό του 2011 σε σύγκριση με τις αρχικές πιστώσεις που είχε ζητήσει η Επιτροπή. Αυτή η αύξηση στον προϋπολογισμό δεν αντικατοπτρίζεται στην εκτέλεση που παρατηρείται σήμερα στα κράτη μέλη. Επιπλέον, οι πωλήσεις αποβουτυρωμένου γάλακτος σε σκόνη μέσω της παρέμβασης, οι οποίες ξεκίνησαν τον Δεκέμβριο του 2010, έχουν πραγματοποιηθεί σε επίπεδο τιμών που είναι υψηλότερο από αυτό που προβλεπόταν αρχικά στον προϋπολογισμό για το 2011, με συνέπεια να αυξηθούν τα έσοδα του προϋπολογισμό του 2011. Σήμερα η Επιτροπή θεωρεί ότι τα κέρδη αυτά θα οδηγήσουν σε συνολική υστέρηση όσον αφορά την εκτέλεση των πιστώσεων του τομέα αυτού έως το τέλος του οικονομικού έτους 2011.

Βόειο κρέας (+14,2 εκατ. ευρώ)

Η ταχύτερη απορρόφηση των κονδυλίων αυτού του άρθρου του προϋπολογισμού σε σύγκριση με το επίπεδο του δείκτη είναι αποτέλεσμα των μεγαλύτερων του αναμενόμενου ποσοτήτων που εξήχθησαν με επιστροφές κατά το διάστημα από τις 16 Οκτωβρίου 2010 έως τις 31 Μαΐου 2011. Λόγω του ανοίγματος της τουρκικής αγοράς στα προϊόντα της ΕΕ με βάση το κρέας, η εξαγωγική δραστηριότητα στην αγορά αυτή αυξήθηκε σημαντικά κατά το πρώτο εξάμηνο του ΠΟΕ έτους 2010/2011. Η Επιτροπή προβλέπει ότι κατά το τρέχον έτος θα εκδοθούν πιστοποιητικά εξαγωγών για ποσότητα μεγαλύτερη από αυτήν που προβλεπόταν στον προϋπολογισμό του 2011. Ως εκ τούτου, προς το παρόν, η Επιτροπή θεωρεί ότι αυτό το άρθρο του προϋπολογισμού θα παρουσιάσει συνολικά υπέρβαση εκτέλεσης έως το τέλος του οικονομικού έτους 2011.

Χοίρειο κρέας, αυγά και πουλερικά (+10,4 εκατ. ευρώ)

Η ταχύτερη απορρόφηση των πιστώσεων αυτού του άρθρου του προϋπολογισμού σε σύγκριση με το δείκτη αποδίδεται στις μεγαλύτερες του αναμενόμενου ποσότητες πουλερικών που εξήχθησαν με επιστροφές κατά το τρέχον οικονομικό έτος. Προς το παρόν η Επιτροπή προβλέπει ότι αυτό θα οδηγήσει σε υπέρβαση της εκτέλεσης του συγκεκριμένου κονδυλίου του προϋπολογισμού η οποία θα πρέπει να καλυφθεί με μεταφορές πιστώσεων από άλλα κονδύλια του προϋπολογισμού.

Επιπλέον, η Επιτροπή αναμένει ότι θα καταβάλει το 2011 περίπου 48 εκατ. ευρώ για το μέτρο της ιδιωτικής αποθεματοποίησης χοίρειου κρέατος, το οποίο θεσπίστηκε τον Ιανουάριο 2011, μετά την παρατεταμένη πίεση της αγοράς στον τομέα αυτόν. Αυτή η δαπάνη δεν προβλέπεται στον προϋπολογισμό του 2011 και θα πρέπει να καλυφθεί με μεταφορές πιστώσεων από άλλες θέσεις του προϋπολογισμού.

Άμεσες ενισχύσεις

Οι πιστώσεις που απορροφήθηκαν για άμεσες ενισχύσεις σε σύγκριση με αυτές που προέκυπταν από τον δείκτη της 31ης Μαΐου 2011 ήταν χαμηλότερες κατά 250,4 εκατ. ευρώ.

Αποσυνδεδεμένες άμεσες ενισχύσεις (+332,5 εκατ. ευρώ σε σύγκριση με τις εγκεκριμένες πιστώσεις)

Οι συνολικές διαθέσιμες πιστώσεις για τις ανάγκες του τομέα αυτού ανέρχονται σε 37.071 εκατ. ευρώ, συμπεριλαμβανομένων των προβλεπόμενων εσόδων ειδικού προορισμού ύψους 747 εκατ. ευρώ, που διατέθηκαν για το καθεστώς ενιαίας ενίσχυσης. (Σημείωση: για λεπτομερέστερες πληροφορίες, βλέπε ανωτέρω σημείο 2).

Το καθεστώς ενιαίας ενίσχυσης (ΚΕΕ) παρουσιάζει υπέρβαση εκτέλεσης σε σύγκριση με το δείκτη λόγω του τεχνικού αποτελέσματος της εφαρμογής του στο επίπεδο των εγκεκριμένων πιστώσεων, στις οποίες δεν περιλαμβάνονται τα έσοδα ειδικού προορισμού. Αρχής γενομένης το 2010, προς διευκόλυνση του αναγνώστη, η Επιτροπή εισήγαγε υποσημείωση * στον πίνακα προσωρινής εκτέλεσης που εμφαίνεται στο παράρτημα. Η υποσημείωση αυτή δείχνει ποια θα ήταν η κατάσταση εάν ο δείκτης, όπως είχε διαμορφωθεί στις 31 Μαΐου 2011, είχε εφαρμοστεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού, ύψους 36.324,0 εκατ. ευρώ, και από τα έσοδα ειδικού προορισμού για τον τομέα αυτόν, που εκτιμώνται σε 747,0 εκατ. ευρώ. Ως εκ τούτου, εάν ο δείκτης είχε εφαρμοστεί στη συνολική χρηματοδότηση ύψους 37.071,0 εκατ. ευρώ που αναμενόταν να διατεθεί για τον τομέα αυτό, θα προέκυπτε υστέρηση εκτέλεσης ύψους 401,8 εκατ. ευρώ.

Μετά από τους ιδιαιτέρως ταχείς ρυθμούς εκτέλεσης κατά τους πρώτες δύο μήνες του οικονομικού έτους 2011, το καθεστώς αυτό παρουσίασε ελαφρώς βραδύτερους ρυθμούς τους επόμενους μήνες. Μολαταύτα, μέχρι σήμερα, τα κράτη μέλη έχουν ήδη καταβάλει το 97,9% περίπου των ενισχύσεων που προβλέπονται από τον προϋπολογισμό, ποσοστό σχεδόν πανομοιότυπο με το επίπεδο των ενισχύσεων που είχαν καταβληθεί κατά το ίδιο χρονικό διάστημα το 2010 (98,1%).

Όσον αφορά τις ενισχύσεις που καταβλήθηκαν από τα κράτη μέλη στο πλαίσιο του καθεστώτος ενιαίας στρεμματικής ενίσχυσης (ΚΕΣΕ), η κατάσταση έχει βελτιωθεί σημαντικά σε σύγκριση με την τελευταία έκθεση του τέλους Φεβρουαρίου. Η πορεία εκτέλεσης επιταχύνθηκε προσφάτως και, στα τέλη Μαΐου, τα κράτη μέλη είχαν ήδη καταβάλει το 97,2% περίπου των ενισχύσεων που προβλέπονται από τον προϋπολογισμό, έναντι 95,5% κατά το ίδιο χρονικό διάστημα το προηγούμενο έτος.

Προς το παρόν η Επιτροπή αναμένει ότι ο προϋπολογισμός για τις αποσυνδεδεμένες άμεσες ενισχύσεις θα εκτελεστεί όπως προβλέπεται στον προϋπολογισμό του 2011.

Άλλες άμεσες ενισχύσεις (-82,6 εκατ. ευρώ)

Οι άλλες άμεσες ενισχύσεις στις 31 Μαΐου 2011 παρουσιάζουν υστέρηση όσον αφορά την εκτέλεση σε σύγκριση με το δείκτη. Αυτό οφείλεται κυρίως στους βραδύτερους ρυθμούς πληρωμών από τα κράτη μέλη για τα μέτρα συνδεδεμένης ειδικής στήριξης του άρθρου 68 σε σύγκριση με τον ισχύοντα γραμμικό δείκτη. Το 2011 είναι το πρώτο έτος εφαρμογής αυτού του καθεστώτος. Ως εκ τούτου δεν υπάρχει εικόνα ιστορικής εκτέλεσης. Σήμερα η κατάσταση αυτή φαίνεται ότι θα είναι προσωρινή για όλα τα καθεστώτα που χρηματοδοτούνται βάσει άλλων καθεστώτων άμεσων ενισχύσεων.

Λοιπές δαπάνες

Λογιστική εκκαθάριση των λογαριασμών προηγούμενων χρήσεων (+131,7 εκατ. ευρώ)

Το τρέχον ποσοστό εκτέλεσης προκύπτει από τη σύγκριση μεταξύ των διορθώσεων της εκκαθάρισης λογαριασμών που ήδη πραγματοποιήθηκαν και του αντίστοιχου δείκτη όπως είχε διαμορφωθεί στις 31 Μαΐου 2011.

Είναι σκόπιμο να επισημανθεί ότι η Επιτροπή, στη διορθωτική επιστολή της για το 2011, είχε προτείνει διορθώσεις ύψους –72,0 εκατ. ευρώ. Το τελικό ποσό που εγγράφηκε στον προϋπολογισμό του 2011 από την αρμόδια για τον προϋπολογισμό αρχή ήταν -272,0 εκατ. ευρώ.

Στην παρούσα χρονική στιγμή η Επιτροπή θεωρεί ότι οι αναμενόμενες διορθώσεις από τις αποφάσεις της λογιστικής εκκαθάρισης και από τη μη τήρηση των προθεσμιών για την καταβολή των ενισχύσεων από τα κράτη μέλη δεν θα αρκούσαν για να καλύψουν αυτό το υπερβολικό ποσό των –200,0 εκατ. ευρώ. Η Επιτροπή θα έπρεπε να καλύψει την προκύπτουσα σημαντική έλλειψη αρνητικών πιστώσεων του προϋπολογισμού με θετικές πιστώσεις του προϋπολογισμού για να κλείσει τη συγκεκριμένη θέση του προϋπολογισμού το 2011.

Εκτέλεση του λογαριασμού εσόδων ειδικού προορισμού του ΕΓΤΕ

Ο πίνακας του παραρτήματος δείχνει ότι στις 31 Μαΐου 2011 είχαν συγκεντρωθεί έσοδα ειδικού προορισμού ύψους 1.275,9 εκατ. ευρώ. Συγκεκριμένα:

- τα έσοδα από διορθώσεις βάσει αποφάσεων εκκαθάρισης συμμόρφωσης ανήλθαν σε 238,9 εκατ. ευρώ, ποσό που προβλέπεται να αυξηθεί μέχρι τη λήξη της χρήσης,

- τα έσοδα από παρατυπίες ανήλθαν σε περίπου 110,9 εκατ. ευρώ, σημαντικά υψηλότερα από την αρχική εκτίμηση των 88,0 εκατ. ευρώ, και

- κατά την παρούσα χρονική στιγμή, τα περισσότερα ποσά από την εισφορά επί του γάλακτος έχουν εισπραχθεί και ανέρχονται σε περίπου 21,0 εκατ. ευρώ, ελαφρώς υψηλότερες από την αρχική εκτίμηση των 19,0 εκατ. ευρώ,

- τέλος, αντιθέτως προς το αρχικώς εκτιμηθέν ποσό των 540,0 εκατ. ευρώ, το ποσό των εσόδων ειδικού προορισμού που μεταφέρθηκε τελικώς από τη χρήση 2010 στη χρήση 2011 ανήλθε σε 905.1 εκατ. ευρώ.

Προς το παρόν η Επιτροπή εκτιμά ότι επιπλέον έσοδα ειδικού προορισμού πρόκειται να εισπραχθούν ως αποτέλεσμα της εκκαθάρισης λογαριασμών και λόγω παρατυπιών.

Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομεας της ζαχαρης)

Σύμφωνα με τη νομοθεσία, μετά τον Νοέμβριο του 2009 δεν συγκεντρώθηκαν από τα κράτη μέλη νέα προσωρινά ποσά αναδιάρθρωσης. Επομένως, το διαθέσιμο στο Ταμείο αναδιάρθρωσης στον τομέα της ζάχαρης συνολικό ποσό εσόδων ειδικού προορισμού είναι ίσο προς το ποσό εκ μεταφοράς από τον προϋπολογισμό 2010, το οποίο ανέρχεται σε 1.044,8 εκατ. ευρώ (ποσό υψηλότερο από τα 1.015,0 εκατ. ευρώ του προϋπολογισμού 2011 λόγω χαμηλότερων από τις αναμενόμενες πληρωμών που πραγματοποιήθηκαν στα τέλη του 2010).

Απορρόφηση κονδυλιων του ταμείου αναδιάρθρωσης στον τομέα της ζαχαρης

Έως τα τέλη Μαΐου 2011, τα κράτη μέλη είχαν πραγματοποιήσει πληρωμές 109,1 εκατ. ευρώ για ενισχύσεις όσον αφορά μέτρα αναδιάρθρωσης, για ενισχύσεις διαφοροποίησης, καθώς και για ενισχύσεις σε ζαχαρουργεία.

Συμπεράσματα

Η προσωρινή εκτέλεση των πιστώσεων προϋπολογισμού 2011 του ΕΓΤΕ για την περίοδο έως τις 31 Μαΐου 2011 δείχνει ότι οι μηνιαίες επιστροφές στα κράτη μέλη υπερέβησαν κατά περίπου 416,7 εκατ. ευρώ το επίπεδο εκτέλεσης των πιστώσεων με βάση τον δείκτη. Εισπράχθηκαν έσοδα ειδικού προϋπολογισμού ανερχόμενα σε 1.275,9 εκατ. ευρώ ενώ επιπλέον ποσά αναμένονται ακόμη να εισπραχθούν το 2011.

Στην παρούσα χρονική στιγμή, η Επιτροπή αναμένει ότι το ποσό των εσόδων ειδικού προορισμού το οποίο είναι διαθέσιμο, καθώς και αυτό που θα διατεθεί κατά τη διάρκεια του έτους, θα χρησιμοποιηθεί για να καλύψει τη χρηματοδότηση των επιχειρησιακών ταμείων των οργανώσεων παραγωγών και του καθεστώτος ενιαίας ενίσχυσης, όπως αναμενόταν αρχικά όταν καταρτίστηκε ο προϋπολογισμός.

Όσον αφορά την αύξηση των διορθώσεων εκκαθάρισης λογαριασμών κατά –200,0 εκατ. ευρώ ώστε να φθάσουν συνολικά σε –272 εκατ. ευρώ (βλ σημείο 4.3) και τα έκτακτα μέτρα στήριξης για τον τομέα των οπωροκηπευτικών που θεσπίστηκαν από την Επιτροπή μετά την κρίση λόγω του βακτηρίου E-coli (βλ. σημείο 4.1.4), η Επιτροπή θα παρακολουθεί εκ του σύνεγγυς την εξέλιξη της εκτέλεσης του προϋπολογισμού για να διαπιστώσει εάν η υστέρηση εκτέλεσης σε άλλα κονδύλια του προϋπολογισμού θα επιτρέψει να χρηματοδοτηθούν αυτές οι θέσεις.

Παράρτημα 1 Προσωρινή απορρόφηση πιστώσεων ΕΓΤΕ έως τις 31/05/2011

[pic]

[1] ΕΕ L 209 της 11.8.2005, σ.1

[2] Τα έσοδα ειδικού προορισμού που μεταφέρονται πρέπει να χρησιμοποιούνται πρώτα, δηλαδή πριν εγκριθούν οι πιστώσεις από την αρμόδια για τον προϋπολογισμό αρχή ή τα έσοδα ειδικού προορισμού που αναμένεται να προκύψουν στη διάρκεια της χρήσης (άρθρο 10 του δημοσιονομικού κανονισμού).